RIALACHÁN (AE) 2020/1542 Ó PHARLAIMINT NA hEORPA AGUS ÓN gCOMHAIRLE

an 21 Deireadh Fómhair 2020

lena leasaítear Rialachán (AE) Uimh. 1303/2013 a mhéid a bhaineann le coigeartú an réamh-mhaoinithe bhliantúil i gcomhair na mblianta 2021 go 2023

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 177 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Tar éis dóibh dul i gcomhairle le Coiste na Réigiún,

Ag gníomhú dóibh i gcomhréir leis an ngnáthnós imeachta reachtach (2),

De bharr an mhéid seo a leanas:

(1) Le Rialachán (AE) Uimh. 1303/2013 ó Pharlaimint na hEorpa agus ón gComhairle (3) leagtar síos na forálacha coiteanna agus ginearálta is infheidhme maidir le Cistí Struchtúracha agus Infheistíochta na hEorpa.

(2) Tá le tuiscint ón bhfianaise go socraítear an réamh-mhaoiniú bliantúil ag leibhéal an-ard i gcomparáid leis na ceanglais bhainistithe airgeadais a eascraíonn as cur chun feidhme na gclár oibríochtúil; is fíor sin go háirithe i gcás na mblianta buiséadacha 2021 go 2023.

(3) Chun cuid den bhrú a bhaint de leithreasuithe íocaíochta i mbuiséad an Aontais i gcomhair na mblianta buiséadacha 2021 go 2023, agus chun cur le hintuarthacht na gceanglas íocaíochta, agus ar an gcaoi sin cuidiú le breis trédhearcachta sa phleanáil bhuiséadach, agus le próifíl íocaíochta níos eagraithe, ba cheart ráta an réamh-mhaoinithe bhliantúil a laghdú i gcomhair na mblianta sin.

(4) Dá bhrí sin, ba cheart Rialachán (AE) Uimh. 1303/2013 a leasú dá réir sin,

TAR ÉIS AN RIALACHÁN SEO A GHLACADH:

Airteagal 1 Leasaítear Airteagal 134(2) de Rialachán (AE) Uimh. 1303/2013 mar a leanas: (a) cuirtear an méid seo a leanas in ionad an chúigiú fleasc: “— 2020: 3 %”; (b) cuirtear an fhleasc seo a leanas leis: “— 2021 go 2023: 2 %.”.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 21 Deireadh Fómhair 2020. Thar ceann Pharlaimint na hEorpa An tUachtarán D. M. SASSOLI Thar ceann na Comhairle An tUachtarán M. ROTH

(1) IO C 159, 10.5.2019, lch. 45.

(2) Seasamh ó Pharlaimint na hEorpa an 4 Aibreán 2019 (nár foilsíodh go fóill san Iris Oifigiúil) agus cinneadh ón gComhairle an 7 Deireadh Fómhair 2020.

(3) Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013 lena leagtar síos forálacha coiteanna maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe, leis an gCiste Eorpach Talmhaíochta um Fhorbairt Tuaithe agus leis an gCiste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe agus leis an gCiste Eorpach Muirí agus Iascaigh agus lena n‐aisghairtear Rialachán (CE) Uimh. 1083/2006 ón gComhairle (IO L 347, 20.12.2013, lch. 320).